A „Közvetlen demokrácia” kutatócsoport:

A PPKE JÁK Jogtörténeti Tanszéke (Komáromi László) és az Andrássy Gyula Németnyelvű Egyetem Nemzetközi Kapcsolatok Kara (Pállinger Zoltán Tibor) közti együttműködés legfőbb célja a közvetlen demokratikus intézmények hazai és külföldi működésének vizsgálata. Az együttműködés résztvevői nagy hangsúlyt helyeznek kutatásuk tárgyának interdiszciplináris megközelítésére, a jog- és politikatudományi szempontok együttes alkalmazására. Fontosnak tartják, hogy az alkotmányjogi intézményrendszert és annak gyakorlatát az adott ország politikai kultúrájának alapján is értelmezzék. Nagy jelentőséget tulajdonítanak továbbá annak, hogy a közvetlen demokratikus döntéshozatali módszereket a képviseleti rendszerhez való viszonyukban valamint az demokratikus innovációk szempontjából szemléljék. Ennek megfelelően a népszavazások, népi kezdeményezések mellett igyekeznek figyelembe venni mindazon eszközöket, amelyek hozzájárulnak a meglehetősen plurális modern társadalmak sokszínű érdekeinek és értékeinek hatékony képviseletéhez. Különös figyelem illeti a kelet-közép-európai térség országainak fejlődését. A kutatás során döntő szerep jut az összehasonlító szempont érvényesítésének, a nemzetközi gyakorlatban fellelhető példák bemutatásának. Az együttműködés keretében eddig két nemzetközi konferenciára került sor: 2012. március 9-én Magyarország új Alaptörvényének apropóján a magyarországi közvetlen demokratikus tapasztalatokról („Hungary’s New System of Direct Democracy: International and National Perspectives”), 2013. szeptember 20-án pedig a jó kormányzás és a képviseleti rendszer kérdéseiről („Good Governance: Reforming Representation”). Az együttműködés keretében jelenleg egy 2014. szeptemberi, a kelet-közép-európai régió népszavazási tapasztalatairól szóló nemzetközi konferencia szervezése folyik.